Kaapstad: Fase 1 van water-rampbestuurplan in werking | Maroela Media
Inwoners in Kaapstad word gewaarsku dat waterrantsoenering tot onderbrekings in watertoevoer kan lei, weens die erns van die vlak van die beskikbare water.
Watertoevoer sal waarskynlik onderbreek word in spitstye in die oggend (tussen 05:00 en 09:00) en in die aande (tussen 17:00 en 21:00) indien die verbruik hoër is as die vereiste vlakke, het die Stad Kaapstad in 'n verklaring gesê. "Die Stad sal voldoende watertoevoer beskikbaar maak, maar as die verbruik te hoog is, sal diegene in hoogliggende gebiede onderbrekings ervaar. Die Stad doen 'n beroep op diegene in laagliggende gebiede om hul waterverbruik te verminder."
Die dienste sal herstel word sodra die verbruik verminder word binne die beperkings van vlak 5-waterbeperkings. "Indien 'n gebied meer as die daaglikse beperking gebruik, sal rantsoenering deur middel van waterdrukbestuur toegepas word totdat die perk bereik word. Dit is dus moeilik om te sê presies hoe lank die onderbrekings sal duur, aangesien dit van die gedrag van die verbruikers afhang."
Waterrantsoenering werk nie soos beurtkrag (elektrisiteit) nie. Tydens beurtkrag word bepaalde gebiede vir 'n twee uur periode afgeskakel. Tydens waterdrukbestuur is water steeds beskikbaar, maar weens swak waterdruk kan persone in hoogliggende dele of in geboue, met meer as een verdieping, onderbrekings ervaar.
Die stad is ook reeds besig met noodskemas en na verwagting sal tussen 130 en 240 miljoen liter water per dag tussen Desember 2017 en Mei 2018 beskikbaar gemaak word deur middel van ontsoutingsaanlegte, hergebruik van water en grondwateronttrekking.
"Die vermindering van waterverbruik is egter steeds ononderhandelbaar, ongeag van die verskillende planne wat ingestel sal word. Ons versoek alle waterverbruikers om ons te ondersteun sodat ons deur hierdie droogte kan kom," het Xanthea Limberg, burgemeesterskomiteelid van informele nedersettings, water en afvaldienste, gesê.
Damvlakke staan tans op 38,5%, met bruikbare vlakke van 28,5%. Die beperking van verbruik is tans 585 miljoen liter water per dag.
Wat inwoners moet doen
Hou tussen 5 en 10 liter drinkwater beskikbaar (gemiddeld van vier persone per huishouding)
Hou bykomende water beskikbaar vir troeteldiere
Oorweeg jou waterverbruik tydens spitstye; moenie langer as 'n minuut stort nie; stort voor 06:00 in die oggend of ná 21:00 in die aand
Hou kennisgewings dop oor waterdrukbestuur by CTAlerts en die Stad Kaapstad se webwerf
Wanneer jy 'n gebrek aan watertoevoer ervaar, en voor jy die Stad se kontaksentrum skakel, maak eers seker of jou buurman ook 'n onderbreking in watertoevoer beleef as gevolg van rantsoenering
Maak seker dat alle krane toegedraai is wanneer dit nie in gebruik is nie, om skade en oorstromings te voorkom wanneer die waterdruk herstel word
Wanneer die watertoevoer herstel word, kan die water melkerig lyk weens die erge waterdrukvermindering. Moenie die aanvanklike water mors nie – stoor dit en gebruik dit om die toilet mee te spoel.
Stoor noodwater in 'n koel, donker plek – weg van lig en stof
Bottels moet geseël bly om besoedeling te voorkom
Maak seker waterbottels word duidelik as "drinkwater" gemerk, in teenstelling met water wat nie gedrink mag word nie
Hou water, wat nie gepas is vir drinkwater nie, om toilette mee te spoel (veral in verdiepinggeboue, aangesien die hoër vlakke moontlik tydens die waterdruksiklusse nie water sal hê nie
Gebruik minder toiletpapier, aangesien dit minder water sal benodig om te spoel en verstoppings sal voorkom. Spoel slegs die toilet wanneer nodig en maak die deksel van die toilet toe wanneer urine nie gespoel word nie. Gebruik behoorlike ontsmettingsmiddels en gesigmaskers en handskoene waar nodig
Gebruik eerder enkellaagtoiletpapier om verstoppings te voorkom
Gebruik eerder waterlose handsaniteerders waar moontlik
Maak seker dat alle brandblussers in 'n werkende toestand is
Wat inwoners nie moet doen nie
Moenie oormatige munisipale water stoor nie
Moenie 'n enkele druppel water mors nie
Waar water, wat nie gedrink kan word nie, gestoor word vir toilette, moet dit nie vir langer as 'n paar dae gestoor word nie
Moenie om die bos gelei word deur persone wat aanvoer hulle is van Stad Kaapstad om waterdoeltreffende toestelle in huise te installeer nie – hulle wil slegs toegang bekom tot jou eiendom
Moenie vir langer as 'n minuut stort nie
Moenie alternatiewe waterbronne vir enige gebruike buite die huis aanwend nie, as gevolg van die erge droogte. Gebruik dit slegs binnenshuis om toilette mee te spoel
Vir meer inligting, besoek die Stad Kaapstad se webwerf en sien verdere inligting oor waterbeperkings.
Die water probleem is al jare aan die gang en nog steeds het die ANC minister van waterwese niks gedoen nie.
Nou probeer die ANC mint uit die vir knorsing slaan soos altyd. Almal se skind nie die ANC nie. Maat die bedrog en omkoop tap soos stroop van hul lipe af.
Gee inwoners idees hoe om Grey water te recycle.. Bad/stort water, skottelhoed water asook wasgoed water kan hebruik word …
Ek hier teen die wal van die Vaaldam het gesien hoe die dam tot oorlopens toe vol raak in 'n ommesientjie van 25% tot 105%. Mag dieselfde genade julle tref daar in die Kaap.
Wonder nou net watter raad is daar vir die magdom muskiete wat nou uitbreek weens staande swembadwater?